MONITOR EXTERN Nr.2

 

1. Situaţia din Orientul Mijlociu 

 

Premierul israelian, Ariel Sharon, a declarat, la 2 februarie a.c., într-un interviu acordat cotidianului "Ha'aretz", că a ordonat pregătirea evacuării unui număr de colonii israeliene aflate în Fâşia Gaza. "Am ordonat planificarea evacuării a 17 colonii din Fâşia Gaza. Intenţionez să evacuez, mai precis să transfer, coloniile care ne fac probleme şi obiectivele pe care nu le vom păstra după o reglementare definitivă, cum este cazul celor din Fâşia Gaza. Pornesc de la principiul că, în viitor, nu vor mai fi evrei în Gaza", a precizat premierul israelian, precizând că în cele 17 colonii trăiesc 7500 de persoane.

Potrivit analiştilor, evacuarea coloniilor se înscrie în planul de separare de teritoriile palestiniene, pe care premierul A. Sharon intenţionează să-l pună în aplicare, cu acordul Statelor Unite, în eventualitatea unui impas total al procesului de pace cu palestinienii. 

"Planul premierului israelian, Ariel Sharon, care prevede evacuarea a 17 colonii din Fâşia Gaza, nu va aduce pacea în regiune", a declarat purtătorul de cuvânt al coloniilor de la Gush Katif, Debbie Rosen. "Evacuarea oamenilor din casele lor nu constituie o soluţie pentru restabilirea păcii în Orientul Mijlociu", a apreciat D. Rosen, adăugând: "comunitatea coloniştilor a luat în serios declaraţiile lui Ariel Sharon. Avem o experienţă nefericită cu A. Sharon, la Sinai. Menahem Begin este cel care a ordonat evacuarea, dar A. Sharon este singurul care a întreprins eforturi în acest sens şi a obţinut retragerea din Sinai, în 1982". 

Potrivit unui deputat israelian, A. Sharon i-a informat, la 2 februarie a.c., despre acest proiect, pe parlamentarii Partidului Likud, care "au primit cu stupoare planul". "Sunt şocat de afirmaţiile premierului israelian. A. Sharon nu a dezminţit declaraţiile acordate cotidianului Ha'aretz", a subliniat Yehiel Hazan, membru al Partidului Likud care susţine interesele coloniştilor. "Ariel Sharon se comportă de parcă ar fi liderul Partidului Muncitoresc aflat în opoziţie şi nu al partidului aflat la guvernare. Sunt convins că acest plan nu va primi niciodată aprobarea conducerii Likud", a declarat acesta. 

Planul premierului israelian Ariel Sharon de a evacua 17 colonii din Fâşia Gaza a condus la estimarea costurilor pe care le presupune acest proces. "Preocuparea faţă de această chestiune este legată de experienţe din trecut şi este un lucru firesc să presupui că avocaţii şi agenţiile de diferite tipuri plănuiesc deja taxe exorbitante. Totuşi, ar trebui luat în considerare faptul că evacuarea coloniilor este un proiect deosebit de important din punct de vedere economic pentru guvernul israelian", apreciază cotidianul israelian "Ha'aretz".

Potrivit experţilor, în afara beneficiilor politice pe care le aduce, evacuarea aşezărilor din Fâşia Gaza va avea anumite avantaje economice imediate: 

- stoparea beneficiilor importante de care se bucură coloniştii;

- stoparea cheltuielilor militare şi de securitate necesare pentru protejarea siguranţei coloniştilor.

- schimbarea economică ce va rezulta din transferarea proprietăţii şi a capitalului investit de stat va contribui la reabilitarea refugiaţilor din Fâşia Gaza.

Cele 17 colonii în discuţie sunt reunite sub Consiliul Regional al Fâşiei Gaza. Populaţia tuturor celor 21 de colonii evreieşti din Fâşia Gaza este de aproximativ 7500 de persoane. Calculele experţilor au fost întocmite ţinând cont de aceste cifre, deşi în prezent este luată în calcul numai evacuarea a 17 colonii.

Potrivit unor studii şi unor investigaţii realizate de cotidianul israelian "Ha'aretz", aşezările din teritoriile ocupate au beneficiat şi continuă să beneficieze de avantaje excepţionale.

Un raport realizat de un departament al Ministerului de Finanţe arată că în 2002, autorităţile israeliene au transferat 100 de milioane ILS (noul shekel israelian) către consiliul Regional al Fâşiei Gaza. Aceasta înseamnă transferul anual a aproximativ 13.500 ILS pentru fiecare rezident, de opt ori bugetul mediu transferat de guvern pentru fiecare rezident în Israel. Mai mult, guvernul a transferat către colonii bugete suplimentare pe alte canale decât Consiliul Regional. Se estimează că aşezările evreieşti din Fâşia Gaza beneficiază de un buget suplimentar în valoare de 80-100 milioane ILS doar pentru scopuri civile.

De asemenea, costul protecţiei implantărilor şi al căilor de comunicaţii din Fâşia Gaza este bine cunoscut, la baza studiilor aflându-se batalionul militar care asigură paza unei singure aşezări (Netzarim). Luând în considerare mai multe elemente, din perspectiva economiei, menţinerea coloniilor din Fâşia Gaza presupune costuri suplimentare de 600 milioane ILS în fiecare an. Costul evacuării este limitat la găsirea unor soluţii pentru locuinţe. Este corect să presupui că populaţia va alege să se restabilească în coloniile existente care îi vor putea absorbi pe colonişti fără a fi nevoie de noi investiţii în infrastructură.

O analiză a datelor de la Biroul Central pentru Statistică arată faptul că populaţia din colonii îşi câştigă existenţa din două surse principale: serviciile publice (finanţate de guvern) şi munca în exteriorul Fâşiei Gaza. Nivelul investiţiilor în facilităţile de producţie în interiorul graniţelor aşezărilor evreieşti este nesemnificativ.

Periodic, economişti din cadrul Ministerului de Finanţe examinează proiecte în care să investească fonduri de la bugetul de stat. Printre aceste proiecte se numără subvenţii pentru încurajarea investiţiilor de capital, subvenţii pentru dezvoltarea infrastructurii, etc. "Foarte puţine dintre aceste proiecte vor constitui soluţia ideală", apreciază "Ha'aretz". "De aceea, în afară de lipsa de logică din punct de vedere politic, o examinare precisă şi onestă a cifrelor va arăta, fără îndoială, că a nu începe procesul de evacuare a coloniilor din Fâşia Gaza reprezintă un eşec şi din punct de vedere economic", conchide cotidianul israelian. 

 

2. Ancheta AIEA privind traficul de tehnologii nucleare din Pakistan

 

Agenţia Internaţională pentru Energie Atomică (AIEA) a anunţat, la 6 februarie a.c., că va continua ancheta asupra traficului de tehnologie nucleară condus de iniţiatorul programului nuclear pakistanez, Abdul Qadeer Khan, în pofida reticenţelor autorităţilor locale. "Suntem extrem de interesaţi de această piaţă neagră, deoarece aceasta are implicaţii asupra capacităţii noastre de a ne duce la bun sfârşit munca din Iran şi Libia", a declarat purtătorul de cuvânt al AIEA, Mark Gwozdecky. 

Potrivit analiştilor, preşedintele pakistanez, Pervez Musharraf, "l-a iertat pe cercetătorul pakistanez Abdul Qadeer Khan, pentru responsabilitatea sa în transferurile ilicite de tehnologie nucleară" şi a respins orice implicare a autorităţilor militare care se ocupau de acest arsenal. În acelaşi timp, P. Musharraf a afirmat că Pakistanul îşi va continua programul nuclear fără controlul ONU sau AIEA. "Pakistanul este o ţară suverană care nu va accepta nici o anchetă independentă, sau supraveghere din partea Naţiunilor Unite", a subliniat preşedintele Pakistanului. P. Musharraf a adăugat că, "dacă AIEA vrea să vină în Pakistan şi să discute despre rezultatele anchetelor pakistaneze, autorităţile de la Islamabad le stau la dispoziţie". Deşi Pakistanul este membru AIEA, această ţară nu a semnat Tratatul de Neproliferare Nucleară şi, prin urmare, nu este obligată să accepte inspectori care să supravegheze neproliferarea. Totuşi, conform unui diplomat acreditat pe lângă AIEA, trebuie examinată o eventuală obligaţie a Pakistanului de a coopera cu Agenţia internaţională în legătură cu transferurile de tehnologie nucleară către state precum Iranul. Întrucât Pakistanul face parte, conform analiştilor, din reţeaua contrabandei nucleare, "această ţară trebuie să participe la repararea unei porţiuni a pagubelor", a apreciat acesta. Anterior, directorul general AIEA, Mohamed ElBaradei, a declarat că Abdul Qadeer Khan este "doar vârful icebergului" şi că acesta nu acţionează singur. "Anchetăm pentru a afla cine altcineva, în afară de Libia sau Iran, a obţinut astfel de echipamente", a adăugat şeful AIEA, care a afirmat că în asemenea forme de trafic sunt implicate persoane din cel puţin cinci ţări. Pakistanul a negat că ar fi transmis tehnologie nucleară Coreei de Nord în schimbul unor rachete, încercând astfel să atenueze acuzaţiile de implicare a statului în proliferarea nucleară. Afirmaţiile potrivit cărora Pakistanul ar fi furnizat tehologie nucleară Coreei de Nord s-au concentrat asupra cursei unui avion militar pakistanez C-130 de tip cargo care ar fi avut loc în luna iulie a anului 2002. Oficialii pakistanezi au recunoscut că zborul menţionat a avut loc, dar au precizat că avionul a avut la bord doar rachete portabile antiaeriene. "Nu a existat tehnologie nucleară la bord", a spus un oficial pakistanez. "SUA exagerează când susţin că Phenianul ar fi primit tehnologie nucleară de la un un om de ştiinţă pakistanez (...). Este vorba doar despre propagandă fără fundament. Este o minciună. Campania infamă a Statelor Unite nu va convinge pe nimeni", se arată într-un comunicat al Ministerului nord-coreean de Externe. 

Iranul a dezminţit existenţa unui trafic nuclear cu Pakistanul, dând asigurări că anumite echipamente suspecte au fost achiziţionate de intermediari a căror identitate a fost comunicată Agenţiei Internaţionale pentru Energie Atomică. "Temerile Pakistanului sunt împărtăşite de Iran, însă informaţiile de presă referitoare la un trafic nuclear sunt false", a declarat purtătorul de cuvânt al Ministerului iranian de Externe, Hamid Reza Assefi, într-o primă reacţie oficială a Republicii Islamice Iran faţă de dezvăluirile făcute de cercetătorul pakistanez Abdul Qadeer Khan. 

La sfârşitul anului 2003, Iranul, care construieşte o primă centrală nucleară în sudul ţării, a furnizat comunităţii internaţionale garanţii referitoare la vocaţia exclusiv civilă a activităţilor sale nucleare. Regimul iranian a acceptat efectuarea de controale sporite şi a suspendat activităţile de îmbogăţire a uraniului. 

Secretarul de stat american Colin Powell şi-a exprimat aprecierea faţă de ancheta efectuată de Pakistan privind transferurile ilegale de tehnologie nucleară, coordonate omul de ştiinţă pakistanez Abdul Qadeer Khan, către ţările care doresc să-şi dezvolte programe nucleare. Ministrul de externe al Pakistanului, Khursheed Kasuri, a afirmat în cadrul conferinţei asupra securităţii de la München, că şi cetăţeni europeni sunt implicaţi în transferurile ilegale de tehnologie către ţările care doresc să-şi dezvolte programe nucleare. De asemenea, şeful diplomaţiei pakistaneze a susţinut că Agenţia Internaţională pentru Energie Atomică şi Iranul au cerut ţărilor europene să deschidă anchete asupra participării unor persoane la traficul nuclear. Khursheed Kasuri a precizat însă că, deşi sunt implicaţi mai mulţi europeni în aceste tranzacţii, guvernul pakistanez este principalul suspect în furnizarea de tehnologie nucleară Iranului, Libiei şi Coreii de Nord. Ministrul pakistanez de externe a subliniat că scurgerile de informaţii nu sunt recente, ci au avut loc în perioada în care ţara sa îşi dezvolta programul nuclear. 

 

3. Opiniile preşedintelui SUA, George W. Bush, privind declanşarea războiului din Irak şi atentatele teroriste din septembrie 2001

 

Preşedintele american, George W.Bush, a pledat, la 8 februarie a.c., în cadrul unui interviu acordat unui post de televiziune, în favoarea deciziei sale de a declanşa un război în Irak, afirmând că acesta "este un război de nevoie", recunoscând, totodată, că încă nu au fost descoperite nici un fel de arme de distrugere în masă. 

"În opinia mea, nu am avut de ales atunci când am studiat informaţiile care spuneau că Saddam Hussein reprezintă un pericol", a subliniat preşedintele SUA. Totodată, acesta a declarat că este un preşedinte al vremurilor de război şi că ia deciziile ţinând cont de starea de război. "Sunt un preşedinte pe timp de război. Aici, în Biroul Oval, iau decizii politice pe plan extern ţinând cont de această stare de război", a declarat preşedintele american, apreciind, totodată, că i-ar fi plăcut "ca lucrurile să nu fi stat astfel, însă aceasta este situaţia" şi că "poporul american trebuie să ştie că are un preşedinte care vede lumea aşa cum este ea. Iar eu văd că există pericole şi că este important ca noi să le facem faţă", a subliniat George W. Bush. 

"Trecerea la democraţie în Irak nu va fi uşoară şi există o anumită nervozitate în rândul irakienilor, dar aceasta nu înseamnă că irakienii se vor orienta către un regim islamic extremist", a declarat George W. Bush. Referitor la armele de distrugere în masă, preşedintele american a subliniat că aşteaptă încă să fie descoperite aceste arme, declarând că el a luat decizia de a declanşa războiul din Irak pe baza celor mai bune informaţii posibile. "Faptul că nu au fost găsite înseamnă fie că au fost distruse în război, fie au fost ascunse sau transportate în altă ţară, dar vor fi găsite", a declarat liderul american. 

Preşedintele SUA a reiterat că "inacţiunea în Irak l-ar fi impulsionat pe Saddam Hussein, care ar fi putut dezvolta în timp o capacitate nucleară". "Nu te poţi baza pe un nebun", a conchis el. El i-a luat totodată apărarea directorului Agenţiei Centrale de Informaţii, George Tenet, după ce şeful inspectorilor americani pentru dezarmare, David Kay, a afirmat recent că informaţiile SUA cu privire la armele irakiene au fost "aproape în totalitate eronate". 

Liderul de la Casa Albă a mai subliniat că "nu există motive de grabă în ce priveşte raportul noii comisii de anchetă menite să investigheze erorile din informaţiile ce au precedat războiul din Irak", luând astfel apărarea deciziei sale de a stabili termenul la care comisia îşi va prezenta primul raport pentru 31 martie 2005. El şi-a exprimat convingerea că va câştiga alegerile din 2 noiembrie, afirmând că are o viziune a ceea ce doreşte să facă pentru ţara sa şi că doreşte să "conducă această lume spre mai multă pace şi libertate".

De asemenea, preşedintele George W. Bush s-a declarat de acord, după ce iniţial s-a împotrivit, ca termenul, la care comisia parlamentară însărcinată cu investigarea atentatelor de la 11 septembrie 2001 trebuia să-şi termine lucrarea, să fie prelungit cu 60 zile. Amânarea a fost cerută chiar de membrii comisiei, raportul trebuind să fie finalizat cel mai târziu până la 26 iulie a.c. În acelaşi context, purtătorul de cuvânt al Administraţiei americane, Scott McClellan, a subliniat că preşedinţia doreşte să fie informată cât mai repede de orice element rezultat din lucrările comisiei, care ar putea împiedica noi atentate. Comisia, care are 9 membri, a fost numită în noiembrie 2003 pentru a face lumină asupra carenţelor serviciilor de informaţii, care nu au depisat pregătirile în vederea comiterii atentatelor de la 11 septembrie 2001. 

Preşedintele comisiei, Thomas Kean, a precizat faptul că prelungirea termenului de finalizare i-ar permite să ducă la bun sfârşit lucrarea, care, din cauza numeroaselor obstacole întâlnite şi a numărului mare de martori, a rămas în urmă. În acest sens, el a invocat opoziţia Casei Albe de a permite accesul la unele dosare secrete şi refuzul unor înalţi demnitari, printre care consilierul preşedintelui pentru securitate naţională, Condoleezza Rice, de a depune mărturie. 

 

4. A 40-a Conferinţă internaţională pe tema securităţii de la München

 

La 7 februarie a.c. s-a desfăşurat la München cea de-a 40-a Conferinţă internaţională pe tema politicilor de securitate, la care au participat aproximativ 250 de miniştri şi personalităţi din domeniul apărării, printre care secretarul general al NATO, Jaap de Hoop Scheffer, şi ministrul american al apărării, Donald Rumsfeld, ministrul rus al apărării, Serghei Ivanov şi cel britanic, Geoffrey Hoon. 

"Conferinţa este o platformă pentru un dialog deschis. Anul trecut a fost unul tulbure şi a lăsat multe răni profunde. Nu e vorba de a găsi acum justificări (...), ci de a privi înainte, pentru a vedea ce ameninţări ne pândesc", a afirmat în deschiderea forumului de discuţii Horst Teltschik, directorul executiv al Conferinţei. 

Dezbaterile s-au axat pe tema "perspectivelor în relaţiile transatlantice, viitorului NATO, precum şi evoluţia situaţiei din Orientul Mijlociu". 

Luând cuvântul în cadrul Conferinţei, ministrul german de externe, Joschka Fischer a dat asigurări că Germania nu se va opune implicării NATO în stabilizarea Irakului, chiar dacă aceasta nu va trimite soldaţi. "Guvernul german nu va sta în calea consensului, chiar dacă noi nu vom trimite soldaţi în Irak", a declarat şeful diplomaţiei germane, adăugând că "riscul eşecului şi posibilele consecinţe foarte grave, poate chiar fatale pentru Alianţă trebuie luate în calcul". "Onestitatea îmi impune să nu îmi ascund profundul scepticism", a adăugat demnitarul german. 

Joschka Fischer a subliniat faptul că Organizaţia Naţiunilor Unite trebuie să fie cea care va contribui în primul rând la stabilizarea Irakului şi că Occidentul nu trebuie să combată terorismul exclusiv prin mijloace militare. "Răspunsul nostru trebuie să fie la fel de atotcuprinzător ca şi ameninţarea", a spus J. Fischer, pledând pentru modernizarea şi extinderea democraţiei în Orientul Mijlociu. 

Tema propusă pentru ultima zi a reuniunii "Perspectivele dezvoltării Orientului Mijlociu" s-a dorit, potrivit analiştilor, "o evaluare deschisă şi fără prejudecăţi". 

Regele Iordaniei, Abdullah al II-lea, unul din invitaţii speciali ai dezbaterilor, a lansat un apel tuturor guvernelor de a contribui la o rezolvare comună a problemelor din Orientul Mijlociu. Dezamorsarea conflictului israeliano-palestinian ar avea urmări pozitive pentru toată lumea, iar pentru rezolvarea problemelor nu există, conform părerii suveranului haşemit, decât o cale, existenţa a două state: Palestina şi Israel. 

Terorismul reprezintă una din marile provocări, iar combaterea lui este un obiectiv pe care nimeni nu-l poate eluda, au arătat la dezbateri numeroşi experţi politici şi de securitate, lupta împotriva terorismului fiind o prioritate comună pentru Europa, SUA şi pentru celelalte zone ale globului. În acest context, iniţiativa transatlantică asupra Orientului Apropiat şi Mijlociu supusă atenţiei de către ministrul german de externe, Joschka Fischer, ar putea fi un început. Pericolul comun pe care-l reprezintă terorismul Jihad-ului şi destabilizarea unei regiuni de importanţă strategică pentru securitate sunt doar două argumente pentru o colaborare americano-europeană vizând perspectivele şi strategia pentru Orientul Mijlociu. O etapă importantă ar putea fi şi punerea în practică a unei declaraţii vizând viitorul comun al întregii regiuni a Orientului, altfel spus, a Orientului lărgit, cum stipulează strategii. În sfârşit, o altă iniţiativă şi-ar putea dovedit eficacitatea: lansarea unui proces mediteranean comun NATO-UE, ţinând cont de dimensiunile colaborării mediteraneene practicate de cele două instituţii, concertarea lor neputând avea decât urmări benefice în domeniile politic, de securitate, economic şi cultural. Şi nu în ultimul rând, participanţii reuniunii de la München au afirmat că experienţele acumulate de NATO prin formula Parteneriatului pentru Pace ar putea fi valorificate şi în acest context.

 

5. Reuniunea grupului G7 privind deprecierea dolarului

 

Miniştrii de finanţe şi guvernatorii băncilor centrale din ţările membre ale G7 au desfăşurat, la Boca Raton (SUA), în perioada 6-7 februarie a.c., o dezbatere privind deprecierea continuă a dolarului şi divergenţele care fac delicată situaţia financiară internaţională. Finanţiştii celor mai bogate state din lume - SUA, Japonia, Germania, Franţa, Italia şi Canada, dar şi reprezentanţi ai Comisiei Europene, Băncii Central Europene şi ai preşedinţiei regiunii "Zonei Euro" - au prezentat o serie de priorităţi bine precizate. 

Astfel, SUA şi Japonia au cerut ca Banca Centrală Europeană (BCE) să îşi reducă dobânzile, Europa şi Japonia aşteaptă ca SUA să rezolve problema deficitelor de câte 500 de miliarde de dolari la balanţa comercială din 2003 şi din bugetul pentru 2004, iar experţii europeni şi americani le-au cerut japonezilor să permită creşterea yen-ului în raport cu dolarul. 

Reuniunea se anunţa dificilă, pe fondul deprecierii constante, de un an şi jumătate, a dolarului, proces îngăduit de autorităţile americane, care repetă constant că pieţele monetare sunt cele care stabilesc ratele de schimb, dar care proclamă la fel de susţinut sprijinirea politicii lor pentru un "dolar puternic". Analiştii economici apreciază că, practic, scăderea ratei de schimb a dolarului convine SUA, deoarece George W. Bush, aflat în campanie pentru un nou mandat la Casa Albă, ştie că această situaţie avantajează exporturile, ameliorează producţia întreprinderilor şi dă speranţe pentru crearea unor noi locuri de muncă. Pe de altă parte, scăderea ratei de schimb are loc treptat, fără salturi şi fără să provoace inflaţie şi creşteri ale impozitelor sau probleme pentru investitorii străini.

Grupul celor şapte ţări cele mai industrializate (G-7) a denunţat, la încheierea reuniunii de la Boca Raton, volatilitatea excesivă a dolarului, într-o declaraţie care vizează să frâneze scăderea ratei de schimb a acestei monede. "O volatilitate excesivă şi mişcările dezordonate nu sunt de dorit pentru creşterea economică. Continuăm să urmărim îndeaproape evoluţiile de pe pieţele de schimb şi să cooperăm în mod corespunzător", se arată în comunicatul final al reuniunii. Europenii şi japonezii sunt neliniştiţi de efectele economice ale puternicei aprecieri a monezilor lor faţă de dolar, care în schimb nu-i deranjează deloc pe americani. 

G-7 estimează că, de la ultima sa reuniune, care a avut loc în Dubai în septembrie 2001, economia mondială şi-a regăsit elanul, iar riscurile s-au micşorat. Previziunile economice pentru anul în curs au fost revizuite în sens optimist şi sunt cele mai înalte din ultimii trei ani, se subliniază în comunicatul final al reuniunii. De asemenea, în comunicat s-a exprimat ideea contracarării efectului anunţului reuniunii de la Dubai, care cerea "mai multă flexibilitate pentru ratele de schimb ale valutelor", ceea ce a declanşat vânzări masive de dolari, soldate cu deprecierea cu 10% a acestuia. 

De asemenea, comunicatul G-7 cere mai multă flexibilitate a ratelor de schimb pentru ţările sau regiunile economice, care duc lipsă de acest lucru, fiind vizată în primul rând China, al cărei yuan este ancorat de dolar, sau alte ţări, care intervin regulat în stabilirea ratelor de schimb ale monezilor lor. 

Totodată, G-7 a lansat un plan de acţiune pentru Afganistan, care prevede susţinerea guvernului acestei ţări în vederea creerii unei economii de piaţă dinamice. "Am căzut de acord asupra etapelor de susţinere a eforturilor guvernului afgan în vederea accelerării creării unei economii de piaţă dinamice", se arată în planul de acţiune publicat concomitent cu comunicatul final. Ţările membre ale G-7 au promis să-şi sporească ajutoarele către Afganistan şi "să furnizeze asistenţă, care va produce rezultate vizibile şi măsurabile înainte de iunie a.c.". 

De asemenea, G-7 a lansat Argentinei apelul de a avea un dialog constructiv cu creditorii săi, astfel încât aceştia să participe în număr cât mai mare la restructurarea datoriei sale. "Chemăm Argentina să aplice politici conforme cu programul convenit cu FMI", se spune în comunicatul final. Finanţiştii G-7 dezaprobă astfel atitudinea guvernului argentinian, care a propus reducerea cu 75% a datoriei ţării faţă de creditorii privaţi, deşi economia este în creştere cu mult deasupra previziunilor, inflaţia este slabă, iar veniturile fiscale sunt bune. Statele G-7 apreciază că, pe baza acestei situaţii economice, Argentina ar trebui să ofere propuneri de restructurare a datoriei sale mai atrăgătoare pentru creditori. 
6. Noi discuţii între reprezentanţii Republicii Moldova şi OSCE privind Transnistria

 

Preşedintele Republicii Moldova, Vladimir Voronin, s-a întâlnit, la 2 februarie a.c., cu şeful misiunii OSCE la Chişinău, William Hill, pentru discuţii referitoare la criza din Transnistria. Reuniunea s-a axat asupra recentei întâlniri a mediatorilor în procesul reglementării transnistrene, care a avut loc la Sofia. 

În cadrul discuţiilor avute cu reprezentantul OSCE, Vladimir Voronin a menţionat posibilitatea elaborării unui nou plan, pornind de la documentele care au figurat pe agenda negociatorilor şi care trebuie expertizate la nivel european. Cei doi lideri au discutat despre viitoarea forţă de menţinere a păcii, precum şi despre mandatul acesteia. Anterior, oficiali ai OSCE, inclusiv William Hill, s-au pronunţat pentru internaţionalizarea misiunii şi în favoarea plasării sale sub mandat OSCE, propunere sprijinită de numeroşi demnitari europeni şi americani. Statele Unite au menţionat că acest contingent trebuie să aibă un efectiv redus, atribuţii bine stabilite şi o perioadă de acţiune limitată. 

La sfârşitul anului trecut, preşedintele V. Voronin a declarat că acceptă continuarea misiunii de pace a Federaţiei Ruse, în cazul în care la aceasta vor lua parte şi Uniunea Europeană, OSCE şi Ucraina. În context, autorităţile ruse şi ale Republicii Moldova dezaprobă ideea modificării actualului format al forţelor de menţinere a păcii, unde Rusia are un rol dominant. Şeful delegaţiei ruse la Adunarea Parlamentară a Consiliului Europei (APCE), Dmitri Rogozin, a declarat în cadrul unei reuniuni desfăşurată recent la Strasbourg, că "nimeni nu trebuie să influenţeze reglementarea conflictului transnistrean, Rusia considerând inoportună prezenţa unor trupe sub egida UE sau OSCE în Transnistria". Administraţia transnistreană a anunţat că desfăşurarea unor forţe de menţinere a păcii sub mandat OSCE va fi interpretată drept o intervenţie militară străină. Adjunctul ministrului rus al Afacerilor Externe, Veaceslav Trubnikov, a declarat că reprezentaţii mediatorilor îşi coordonează activitatea în vederea relansării negocierilor pentru reglementarea conflictului transnistrean. Acesta consideră că, după eşecul Memorandumului Kozak, autorităţile de la Chişinău şi Tiraspol au ajuns la un compromis asupra principalelor probleme cu caracter juridic referitoare la organizarea viitorului stat federal, chestiune extrem de importantă pentru elaborarea viitoarei Constituţii. Referindu-se la angajamentele asumate de Rusia, la Istanbul, privind retragerea patrimoniului militar din Transnistria, oficialul rus a precizat că 42 de garnituri de tren au părăsit regiunea în anul 2003 şi a subliniat că ţara sa a insistat, anul trecut, la Maastricht, asupra intenţiei de a finaliza această retragere, în cazul în care vor exista condiţiile necesare. 

